Андрий Шевченко
Андрий Миколайович Шевченко (), известен още като Андрей Шевченко, е украински бивш футболист, нападател, рекордьор по голове за националния отбор на Украйна, и настоящ негов селекционер. Шевченко играе в Милан от 1999 до 2006 г., където се утвърждава като един от най-добрите нападатели в света, вкарвайки 175 гола за росонерите. С екипа на Милан Шева печели всички турнири на клубно ниво и става носител на Златната топка за 2004 г. През 2006 г. подобрява рекорда за най-скъп трансфер в английската Висша лига след като е привлечен от Челси за 44 милиона евро. Избиран шест пъти за Футболист на годината в Украйна, Шевченко е смятан за най-добрия футболист на своята родина. От 15 юли 2016 г. е старши треньор на националния отбор на Украйна.

Кариера

Клубна кариера 
Шевченко е юноша на Динамо Киев. През сезон 1992 – 1993 става голмайстор на дублиращия тим с 13 попадения. На 26 април 1994 г. дебютира за младежите на Украйна срещу Холандия. Шева дебютира за първия отбор на Динамо Киев на 8 ноември 1994 г. срещу Шахтьор. На 1 декември вкарва първия си гол – срещу Днепър. С Динамо Киев Шева постига големи успехи и попада в полезрението на големите отбори.

През 1999 г. Шева преминава в Милан за 26 млн. долара и още в първия си сезон става голмайстор на Серия А с 24 гола. В следващия сезон отново отбеляза същия брой попадения, но Ернан Креспо става голмайстор на шампионата с 26 гола.

След привличането на Филипо Индзаги Шева оформя страховит тандем с него и успехите за клуба не закъсняват. Шева печели Шампионската лига през 2003 г. срещу Ювентус след като негов гол е отменен в редовното време и отбелязва победната пета дузпа за Милан. През същата година Милан печели и Купата на Италия и Суперкупата на Европа. През 2004 г. Шева става носител на Златната топка и шампион на Италия. През 2005 г. играе отново Финал на Шампионската лига, но Милан губят от Ливърпул след изпълнение на дузпи, а негов гол отново е отменен в редовното време.

През май 2006 г. Шева преминава в Челси за рекордните за английската Висша лига 43,875 милиона евро (30,8 милиона паунда), където обаче не се представя на висота и е често оставян на скамейката. Шева не успява да измести Дидие Дрогба от титулярното място и за 48 мача вкарва едва 9 попадения.

През лятото на 2008 г. Шевченко се завръща под наем в Милан, но е далеч от старата си форма. Изиграва 18 мача в Серия А, като само в един от тях започва като титуляр.

През август 2009 г. е договорът му с Челси изтича и той се завръща в Динамо Киев. Там веднага получава капитанската лента на клуба. В началото на 2011 г. капитан на отбора става Олександър Шовковский. На 28 юли 2012 г. Шевченко официално слага край на своята кариера във футбола.

Национален отбор 
Шевченко допринася много за класирането на националния отбор на Украйна за пръв път на световно първенство в Германия през 2006 г. Във втората среща от групата фаза отбелязва първия си гол на световно първенство в срещу Саудитска Арабия при победата с 4 – 0. Втория си гол на това световно първенство отбелязва в срещата Украйна – Тунис (1 – 0) от дузпа. Шевченко вкарва два гола за Украйна на Европейското първенство в Полша и Украйна през 2012 г. Той е и футболистът с най-много голове за Украйна – 48.

Шева записва името си в историята на Украйна, след като е едновременно най-младият и най-възрастният голмайстор в националния отбор:

 на 19 години и 215 дни той се разписва при 2:3 срещу Турция на 1 май 1996 г.
 на 35 години и 256 дни вкарва 2 пъти срещу Швеция (2:1) на 11 юни 2012 г.

Политика 
Още през 1990–те Шевченко и съотборниците му публично подкрепят украинската социалдемократическа партия. На Президентските избори в Украйна през 2004 г. заявява подкрепа към Виктор Янукович.

След края на кариерата си през 2012 г., Шевченко се присъединява към партия Украйна - Напред! и е на второ място в листата за парламентарните избори, но партията получава 1,58% и няма депутати в парламента.

Статистика

Клубна кариера 

1Европейските турнири включват Шампионска лига, Купа на УЕФА и Суперкупа на Европа
1Други турнири включват Суперкупа на Италия, Карлинг Къп, Къмюнити Шийлд и Междуконтинентална купа

Национален отбор

Голов коефициент

Успехи

Динамо Киев 
 Украинско първенство – 5 (1995, 1996, 1997, 1998, 1999)

 Купа на Украйна – 3 (1996, 1998, 1999)

 Суперкупа на Украйна – 1 (2011)

 Купа на общността – 3 (1996, 1997, 1998)

Милан 
  Шампионска лига – 1 (2003)

  Суперкупа на Европа – 1 (2003)

  Серия А – 1 (2004)

  Купа на Италия – 1 (2003)

  Суперкупа на Италия – 1 (2004)

Челси 
  ФА Къп – 1 (2007)

  Купа на лигата – 1 (2007)

  Къмюнити Шийлд – 1 (2009)

Индивидуални 
 Златна топка – 1 (2004)

 Голмайстор на Шампионската лига – 2 (1999, 2006)

 Най-добър нападател в Шампионската лига – 1 (1999)

 Играч на мача на Финала за Суперкупата на Европа – 1 (2003)

 Идеален отбор на годината на ФИФА – 1 (2005)

 Идеален отбор на годината на УЕФА – 2 (2004, 2005)

 Идеален отбор на годината на ESM – 3 (2000, 2004, 2005)

 Голмайстор на Серия А – 2 (2000, 2004)

 Гол на годината в Серия А – 1 (2004)

 Чуждестранен играч на годината в Серия А – 1 (2000)

 Футболист на годината в Украйна – 6 (1997, 1999, 2000, 2001, 2004, 2005)

 Голмайстор на Украинското първенство – 1 (1999)

 Най-добър играч на Украинското първенство – 1 (1997)

 Голмайстор на турнира за Купата на Украйна – 2 (1995, 1998)

 Златен крак – 1 (2005)

 ФИФА 100

Рекорди 
 Най-много голове за Националния отбор на Украйна – 48

 Най-много голове в дербито между Милан и Интер – 14

Външни препратки 
 Снимка на Шевченко 
 Andriy Shevchenko tribute site  (English and Spanish)

Източници 

Украински футболисти
Шевченко, Андрий
Футболисти на Динамо Киев
Футболисти на Милан
Футболисти на Челси
ФИФА 100
Герои на Украйна
Родени на 29 септември